**Aș arde pentru tine**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Axa planetei parcă se îndoaie

Și polii cad peste ecuator,

Taifunuri cresc și orizontul chior

Varsă în valuri lacrimi reci de ploaie.

Nu știe lumea ce-anotimp se poartă,

De ce în robă de judecător

Natura bate crudă din picior,

Pământu'-l taie-n porții, ca pe-o tartă.

Dezastrele ce vin nu mă înmoaie

Și dacă Terra s-ar ascunde-n vid,

S-ar transforma într-un asteroid,

Aș arde pentru tine vâlvătaie.

- Dezbracă vântul plopii și castanii,

Cad primii fulgi și-n goana lor spre sud

Cocorii trec țipând, pământul ud

E un infern pe care doar profanii

Mai locuiesc. De-atâta nostalgie

Romanțele-au tăcut, în micul han

Un vis atinge-o clapă de pian,

Știa și el cândva o melodie...

Iar noi cântam cu el, ținea isonul

Un greier înghețat și ne părea

Că toamna-i când a ta și când a mea,

C-o desenăm în glumă, cu creionul.

Ioan Grigoraș Liliana Trif